钦定古今图书集成/明伦汇编/官常典/第535卷 > 赵德胜
## 钦定古今图书集成/明伦汇编/官常典/第535卷 > 赵德胜

按《明外史》本传：“德胜，濠人。为元义兵长，马上运槊如
飞，每战短兵先登。隶王忙哥麾下，察其必败。会太祖
兴于滁，德胜母在军中，乃弃其妻来从。太祖喜，赐之
名为帐前先锋。从取铁佛冈，攻三汊河，破张家寨，克
全椒、后河诸寨。援六合，中流矢几殆。划鸡笼山，盗捣
乌江，下和州、含山，夜袭陈埜先营，拔板门、铁长官二”
寨，遂取仪真，授总管府先锋。从拔采石，下太平，克芜
湖、句容、溧水、溧阳，皆有功。蛮子海牙栅采石矶，断淮
西路。从常遇春攻，以奇兵乘之，元将大败。破陈兆先
营方山，下集庆，功最。从徐达取镇江，破苗军水寨。下
丹阳、金坛，平宁国，转领军先锋。取广德，破张士诚水
寨。复从遇春攻常州叛军，围达牛塘，奋击破之。广德、
宁国叛，以兵复之。取江阴，攻常熟，张士德挑战，生擒
之。从攻湖州，宜兴叛，还兵定之，擢中翼左副元帅。攻
池州，取青阳、石埭、无为、潜山。从达征杭州，士诚兵攻
宜兴，击却之。陈友谅犯龙江，太祖命守虎口城。城跨
新河，龙江第一关也。力战破敌，遂复太平。下铜陵、临
山寨，略黄山桥及马“驮沙。”征高邮有功，进后翼统兵
元帅。从太祖西征，破安庆水寨。乘风溯小孤山，距九
江五里，友谅始知，仓皇遁去。遂克九江，徇黄梅、广济，
克瑞昌、临江、吉安。还下安庆，进克抚州，取新淦，讨南昌叛将，复其城，肩伤于炮。授佥江南行枢密院事，与
朱文正、邓愈共守南昌。平罗友贤于池州，破汉将于
西山，复临江、吉安、抚州。未几，友谅大举兵围南昌，德
胜率所部数千，背城逆战，射杀其将，敌大沮。明日复
合，环城数匝。友谅亲督战，昼夜攻，城且坏，德胜率诸
将死战，且战且筑，城坏复完。暮坐城门楼，指挥士卒。
弩中腰膂，镞入六寸，即拔出之，叹曰：“吾自壮岁从军，
伤矢石屡矣，无重此者，命也。丈夫死不恨，恨不能扫
清中原，垂令名于竹帛耳！”言毕而绝。年三十九，追封
梁国公，谥武桓，列祀功臣庙，配享太庙。德胜刚直沈
鸷，驭下严肃，号令一行，旗帜改色，未尝读书，临机应
变，动合古法。平居笃孝友，如修士。友谅围南昌八十
五日，先后死者凡十四人。